પૂર્વ રાષ્ટ્રપતિ અને કોંગ્રેસના વરિષ્ઠ નેતા પ્રણવ મુખરજીએ આરએસએસના નાગપુર ખાતેના હેડક્વાર્ટર ખાતે સંઘની કેડરને દેશદાઝ, રાષ્ટ્રભક્તિ અને દેશભકિતના પાઠ શીખવ્યા હતા અને ચેતવણીના સ્વરમાં કહ્યું હતું કે, અસહિષ્ણુતા ભારતની અનેકતામાં એકતાની ઓળખને નબળી કરી નાંખશે. કોંગ્રેસ પાર્ટી અને તેના નેતાઓમાં પ્રણવની હાજરી અંગે ભારે રોષ અને નારાજગી છતાં ગુરુવારે પ્રણવ મુખરજી નાગપુરમાં સંઘના મુખ્યાલયમાં તૃતીય વર્ષ વર્ગ કાર્યક્રમમાં હાજર રહ્યા હતા અને પ્રવચન પણ આપ્યું હતું. પ્રણવે તેમના ભાષણની શરૂઆતમાં કહ્યું હતું કે, તેઓ સંઘના કાર્યક્રમમાં તેમને દેશદાઝ અંગે જણાવવા માટે આવ્યા છે.